GPSC ตัดเชือก 5 ผลงาน “Young Social Innovator 2020”
GPSC ตัดสิน 5 โครงงาน GPSC Young Social Innovator 2020 ซีซั่นที่ 3 รอบชิงชนะเลิศ พร้อมโชว์เคสความสำเร็จ ปั้นเยาวชนนวัตกรรม 3 ทีม คว้ารางวัลจากเกาหลีใต้
GPSC ตัดสิน 5 โครงงาน GPSC Young Social Innovator 2020 ซีซั่นที่ 3 รอบชิงชนะเลิศ พร้อมโชว์เคสความสำเร็จ ปั้นเยาวชนนวัตกรรม 3 ทีม คว้ารางวัลจากเกาหลีใต้
2 ต.ค. 2563


บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC แกนนำนวัตกรรมธุรกิจไฟฟ้ากลุ่ม ปตท. ประกาศผลการคัดเลือก 5 ผลงานนวัตกรรมเยาวชน โครงการ GPSC Young Social Innovator 2020 ซีซั่นที่ 3 ภายใต้แนวคิด “พลังงาน ทรัพยากรธรรมชาติ และสิ่งแวดล้อมที่ยั่งยืน” เข้าสู่รอบชิงชนะเลิศเพื่อชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ซึ่งโครงการนี้เป็นต้นแบบด้านการใช้ทรัพยากรในท้องถิ่น การพัฒนาพลังงานที่มีประสิทธิภาพ พร้อมใช้งานจริงในชุมชน
พร้อมกันนี้ยังได้ส่งมอบเหรียญรางวัลและประกาศนียบัตรรางวัลพิเศษ จากการประกวดนวัตกรรมระดับนานาชาติเวที 2020 The 6th World Invention Innovation Contest จากประเทศเกาหลีใต้ ให้กับเยาวชนจากโครงการ GPSC Young Social Innovator 2019 ซีซั่นที่ 2  สะท้อนความสามารถเด็กไทย พัฒนาต่อยอดทรัพยากรในท้องถิ่น สู่การผลิตเทคโนโลยีด้านพลังงานและสิ่งแวดล้อมที่ยั่งยืน
คุณ ณรงค์ชัย วิสูตรชัย ผู้จัดการฝ่ายอาวุโสรัฐกิจสัมพันธ์และกิจการสาธารณะ บมจ. โกลบอล เพาเวอร์ ซินเนอร์ยี่ กล่าวว่า โครงการ Young Social Innovertor ซีซั่น 3 เราจัดเป็นปีที่ 3 แล้วครับ ก็ประสบความสำเร็จอย่างต่อเนื่อง ในปีแรกมีผู้เข้าร่วมทั้งหมด 30 ทีม พอเราขยายพื้นที่ไปในปีที่ 2 มีผู้เข้าร่วมทั้งหมด 150 ทีม และก็ในปีที่ 3 นี้ มีผู้เข้าร่วมมากถึง 300 ทีม
จุดมุ่งหวังก็คือ จะให้โครงการนี้เป็นตัวที่จุดประกายให้กับน้องๆ นักเรียน นักศึกษา ได้มีความคิดริเริ่ม ความคิดสร้างสรรค์ สำหรับการที่จะพัฒนาโครงการที่เป็นนวัตกรรมที่จะเข้าไปช่วยสู่สังคมในอนาคตได้ การพัฒนามาตลอด 3 ปี มีผู้เข้าร่วมจำนวนมาก เพิ่มเติม 2 เท่า ในปีนี้ที่พิเศษ คือ ถ้วยรางวัลพระราชทานจากสมเด็จพระกนิษฐาธิราชเจ้ากรมสมเด็จพระเทรัตนราชสุดาฯ สยามบรมราชกุมารี ซึ่งเป็นรางวัลใหญ่ของเรา
ในปีนี้ มีเยาวชนจากทั่วประเทศร่วมส่งผลงานเข้าประกวดทั้งสิ้น 303 ผลงาน ซึ่งผ่านการคัดเลือกรอบแรกเข้าสู่ค่ายอบรม GPSC Young Social Innovator 2020 จำนวน 30 ผลงาน เพื่อคัดเลือก 5 ทีมสุดท้ายเข้าสู่รอบชิงชนะเลิศเพื่อชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ประกาศนียบัตรและทุนการศึกษา
โดยทีมที่ผ่านเข้าสู่รอบชิงชนะเลิศได้แก่ คือ 2 ทีม จากโรงเรียน สหราษฎร์รังสฤษดิ์ จังหวัดนครพนม กับผลงาน สเปรย์กำจัดกลิ่นเท้า “เท้าหอม” และผลงาน กรดจากน้ำปลาส้มผสมซิงค์ออกไซด์ ลดกลิ่น ต้านเชื้อรา เพิ่มน้ำหนักยางพารา โรงเรียน คีรีมาศพิทยาคม จังหวัดสุโขทัย กับผลงาน กล่องยืดอายุผลไม้ โรงเรียน สตรีพัทลุง จังหวัดพัทลุง กับผลงาน นวัตกรรมกันกระแทกและชะลอการสุกจากเส้นใยกาบกล้วย โรงเรียน ขอนแก่นวิทยายน จังหวัดขอนแก่น กับผลงาน นวัตกรรมการจัดการคราบน้ำมันเหลือทิ้งจากภาคครัวเรือนโดยใช้ฟองน้ำยางพาราผสมธูปฤาษี และสารนาโนคาร์บอนแบล็คเพื่อนำมาประยุกต์ใช้เป็นถ่านเชื้อเพลิงจากเปลือกทุเรียนผสมธูปฤาษีและสารนาโนคาร์บอนแบล็ค
ทีม young’s box โรงเรียนคีรีมาศพิทยาคม จังหวัดสุโขทัย กล่าวว่า ผลงานของพวกเรา คือ กล่องยืดอายุผลไม้ แนวคิดมาจากการที่ชุมชน และที่บ้านของพวกเรา ปลูกมะม่วงเป็นหลัก พวกเราพบปัญหาว่า การส่งออกมะม่วงของเกษตรกรและผู้ส่งออกได้รับผลกระทบจากมะม่วงเน่าเสีย จนทำให้สูญเสียรายได้ตรงนี้ไป พวกเราก็เลยคิดที่จะทำกล่องที่จะสามารถยืดอายุผลไม้ เพื่อให้ผลไม้ไม่เสียและก็จะทำให้พ่อค้า หรือแม่ค้ารายย่อย ไม่สูญเสียรายได้ตรงนี้
ทีม KKW NANO – Z โรงเรียนขอนแก่นวิทยายน จังหวัดขอนแก่น กล่าวว่า เราสังเกตพ่อค้า แม่ค้าที่โรงเรียนขอนแก่น ประกอบอาหาร การประกอบอาหารแต่ละครั้ง จะมีน้ำมันเหลือทิ้ง ซึ่งเขาเททิ้งลงท่อเลย ซึ่งท่อก็จะลำเลียงไปสู่แหล่งน้ำต่างๆ ทำให้เกิดฟิล์มบางๆ  ทำให้ค่าออกซิเจนไม่สามารถเข้าไปในแหล่งน้ำได้ DO ในน้ำลดลง ทำให้สิ่งมีชีวิตที่อยู่ในน้ำตาย เกิดผลเสียต่อสิ่งแวดล้อม
โครงการ GPSC Young Social Innovator 2020 จะตัดสินรอบสุดท้ายในช่วงต้นปี 2564 ทีมที่ชนะเลิศจะได้รับถ้วยพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พร้อมทุนการศึกษา
ส่วนรางวัลรองชนะเลิศและรางวัลชมเชย จะได้รับโล่รางวัลพร้อมทุนการศึกษา นอกจากนี้ GPSC ยังสนับสนุนให้ทุกผลงานยื่นจดสิทธิบัตรหรืออนุสิทธิบัตรเพื่อคุ้มครองทรัพย์สินทางปัญญา และผลักดันผลงานเยาวชนในการแข่งขันนวัตกรรมในเวทีระดับนานาชาติต่อไป
GPSC ให้ความสำคัญกับการพัฒนาการศึกษาของเยาวชนในมิติต่างๆ เพื่อสร้างรากฐานให้เยาวชนสามารถพัฒนาตนเอง และให้เกิดการเรียนรู้ในการใช้ทรัพยากรอย่างรู้คุณค่าที่จะนำไปสู่การยกระดับคุณภาพชีวิตของชุมชนและรักษาทรัพยากรธรรมชาติและสิ่งแวดล้อมได้อย่างยั่งยืน
#GPSCYoungSocialInnovator2020 #นวัตกรรม #สิ่งประดิษฐ์ #เยาวชนไทย
…


